b'\n_START_ARTICLE_\nGentofte-status\n_START_PARAGRAPH_\nKommuner med Gentofte-status var en r\xc3\xa6kke kommuner i K\xc3\xb8benhavns Amt (og i den syd\xc3\xb8stligste del af Frederiksborg Amt), der havde en s\xc3\xa6rlig status mellem 1920 og 1974. De var ikke k\xc3\xb8bst\xc3\xa6der, og de havde en anden status end landkommunerne.\n_START_SECTION_\nGentofte-status fra 1920\n_START_PARAGRAPH_\nOmkring 1920 viste sig, at 1800-tallets inddelingen i k\xc3\xb8bstadskommuner og sognekommuner ikke lod sig anvende p\xc3\xa5 alle kommuner. Flere landkommuner havde en befolkningsm\xc3\xa6ssig st\xc3\xb8rrelse og dermed bebyggelse og andre vilk\xc3\xa5r, der gjorde brugen af sogner\xc3\xa5dsstyre utilstr\xc3\xa6kkeligt og derfor utilfredsstillende. Dette blev f\xc3\xb8rst synligt i Gentofte Kommune, der hurtigt udviklede sig til en folkerig forstad til K\xc3\xb8benhavn, men hvor en indlemmelse i K\xc3\xb8benhavn ikke ans\xc3\xa5s for \xc3\xb8nskelig eller mulig. I erkendelse heraf vedtoges i 1920 en lov, der bemyndigede indenrigsministeren til at give Gentofte Sogner\xc3\xa5d lov til blandt sine medlemmer at udpege en formand og en n\xc3\xa6stformand samt 2-4 personer til at g\xc3\xa5 formanden til h\xc3\xa5nde. Valg af formand og n\xc3\xa6stformand skulle ske efter reglerne for valg af borgmester og r\xc3\xa5dm\xc3\xa6nd i k\xc3\xb8bst\xc3\xa6derne.\n_START_SECTION_\nBorgmestre fra 1934\n_START_PARAGRAPH_\nEfter kort tid benyttede man i Gentofte ikke l\xc3\xa6ngere betegnelsen sogner\xc3\xa5d, men kommunalbestyrelse, og i 1934 blev betegnelsen sogner\xc3\xa5dsformand afl\xc3\xb8st af betegnelsen borgmester. Loven gav tillige Gentofte ret til at neds\xc3\xa6tte faste udvalg, og ligeledes skulle der i kommunalvedt\xc3\xa6gten optages en bestemmelse om, at borgmesteren skulle have et vederlag for sit arbejde.\n_START_SECTION_\nOmegnskommunerne fra 1952\n_START_PARAGRAPH_\nDa Gentofte Kommune var den f\xc3\xb8rste af hovedstadsomr\xc3\xa5dets kommuner, der fik den nye status, kom ordningen til at blive betegnet \xe2\x80\x9dGentofte-status\xe2\x80\x9d. I de f\xc3\xb8lgende \xc3\xa5r fik flere sognekommuner "Gentofte-status" med Lyngby-T\xc3\xa5rb\xc3\xa6k Kommune som den f\xc3\xb8rste. _NEWLINE_\xe2\x80\x9dGentofte-status\xe2\x80\x9d indebar desuden, at sognekommunerne kunne indrette deres skolev\xc3\xa6sen p\xc3\xa5 samme m\xc3\xa5de som i k\xc3\xb8bstadskommuner. Endvidere m\xc3\xa5tte de anvende reglerne for k\xc3\xb8bst\xc3\xa6der i forbindelse med folkeregistre, n\xc3\xa6ringslovgivning, landv\xc3\xa6sensretter og vandl\xc3\xb8bslovgivning._NEWLINE_I 1952 indf\xc3\xb8rtes Gentofte-status for Ballerup-M\xc3\xa5l\xc3\xb8v, Birker\xc3\xb8d, Br\xc3\xb8ndbyerne, Drag\xc3\xb8r, Farum, Gladsaxe, Glostrup, Herlev, Herstederne, Hvidovre, H\xc3\xb8je-T\xc3\xa5strup, H\xc3\xb8rsholm, R\xc3\xb8dovre, Store Magleby, S\xc3\xb8ller\xc3\xb8d, T\xc3\xa5rnby, Vallensb\xc3\xa6k og V\xc3\xa6rl\xc3\xb8se kommuner.\n_START_SECTION_\nKommunalreformen i 1970\n_START_PARAGRAPH_\nBestemmelserne om Gentofte-status kan opfattes som en forl\xc3\xb8ber for den egentlige kommunalreform gennemf\xc3\xb8rt i 1970, som oph\xc3\xa6vede adskillelsen mellem sogne- og k\xc3\xb8bstadkommuner til fordel for den nye kommunetype kaldet prim\xc3\xa6rkommunen. Karakteristisk nok skete der ved kommunalreformen i 1970 ingen \xc3\xa6ndring i udstr\xc3\xa6kningen af de fleste omegnskommuner i K\xc3\xb8benhavns Amt, hvilket var udtryk for, at disse med hensyn til b\xc3\xa5de indbyggertal og styre allerede levede op til de m\xc3\xa5ls\xc3\xa6tninger, som kommunalreformen tilsigtede.\n_START_SECTION_\n\xc3\x86ndringer i 1974\n_START_PARAGRAPH_\nI 1974 blev der alligevel gennemf\xc3\xb8rt en mindre kommunalreform i K\xc3\xb8benhavns Amt. Nogle steder blev kommunegr\xc3\xa6nserne regulerede, s\xc3\xa5ledes blev Aved\xc3\xb8re overf\xc3\xb8rt fra Glostrup Kommune til Hvidovre Kommune._NEWLINE_Nogle kommuner blev nedlagte, s\xc3\xa5ledes blev Sengel\xc3\xb8se Kommune indlemmet i H\xc3\xb8je-Taastrup Kommune. Sengel\xc3\xb8se havde Gentofte-status i 1970\xe2\x80\x931974._NEWLINE_P\xc3\xa5 Amager blev Store Magleby Kommune indlemmet i Drag\xc3\xb8r Kommune._NEWLINE_Ved nedl\xc3\xa6ggelsen af Sengel\xc3\xb8se og  Store Magleby kommuner i 1974 bortfaldt begrebet Gentofte-status.'